Drillo: - Fellah har vært mer aktuell før
Både Fellah og lagkamerat Harmeet Singh har i flere år vært lansert som kommende midtbanestjerner på det norske landslaget. Singh får sin debut under turneringen i Thailand denne måneden, mens Fellah nok en gang måtte være hjemme. - Mest sannsynlig blir det Marokko sånn som jeg ser det akkurat nå. Når man ikke er med på B-laget til det norske landslaget, da er man langt unna, sa Fellah, som har dobbelt statsborgerskap, til TV 2 forrige uke. Både Singh og Fellah endte opp med et høyere snitt på VG-børsen i 2010 enn forrige sesong. Egil Olsen forteller på landslagets hotell i Bangkok at han via andre har hørt om Fellahs Marokko-utspill. - Det er bra folk er skuffet over ikke å komme med. Det er verre hvis det ikke hadde vært sånn. Men han må prestere på Vålerenga. I 2011 var han ikke fast på laget, sier Drillo til VG Nett.Landslagssjefen sier det «ikke er hans business» å snakke med Fellah om saken. På spørsmål fra VG Nett om hvor nær VIF-spilleren var nær en plass i Thailand-troppen, svarer han følgende: - Jeg vil ikke si så mye om hvor nær han var, men han var vel nærmere i en tidligere fase enn han var nå. Spiller han bra nok og presterer i Vålerenga, kommer han med her. Men han må spille bra nok der først, sier en klar og tydelig Drillo. NFFs generalsekretær Kjetil Siem uttalte i et nettmøte på fotball.no 4. januar at han hadde snakket med Fellah og at han tror midtbanespilleren «satser alt på Norge».I godt over 20 grader trente det norske landslaget på Thai Japan Bangkok Youth Center torsdag ettermiddag lokal tid. Drøyt to timer senere, litt forsinket, kom spillerne rett fra middag på hotellet til pressemøte der journalistene for en gangs skyld var i klart undertall. Søndag venter et dansk landslag, som i likhet med Norge stiller sterkt reservepreget, til den første kampen i King's Cup. Vertnasjonen Thailand og Sør-Koreas OL-landslag er de øvrige motstanderne. - Dette er en fin anledning til å ha spillerne samlet over tid. Det er noe vi omtrent aldri opplever. Vi har plukket ut mange av de mest lovende, mest interessante unge spillerne. At en eller flere av dem tar et lite steg og melder seg ordentlig på fremover, har jeg god tro på. Jeg blir overrasket hvis det ikke skjer, sier Drillo til VG Nett. Han har tatt ut halve troppen, 11 av spillerne, tidligere, men 14 av dem som er med til Thailand står uten landskamper. Det kommer de ikke til å gjøre neste helg. - Vi spiller tre kamper hvor vi kan bytte inn seks mann. Da vil det være dårlig gjort om en kom herfra uten debuten, sier landslagssjefen.69-åringen har sett Thailand i to kamper mot Saudi-Arabia og beskriver dem som et lag bestående av hurtige, individuelt gode spillere som er fysisk svakere enn Norge og dårligere organisert. Oppgjøret mot vertnasjonen 18. januar blir den viktigste under turneringen uten at det betyr at Drillo har et «toppet» lag klart i hodet. - Det er ikke så lett å si hvem det er her og nå. Jeg har ikke noe klart svar på det. Men Thailand-kampen er viktig i den forstand at den teller på FIFA-rankingen. Det er også en bortekamp, så der kan vi høste noen poeng. Drillo forteller at Norge kommer til å være innom både 4-4-2 og 4-5-1-formasjon i Bangkok.Danmark - Norge, søndag 15. januar klokken 10.10. Thailand - Norge, onsdag 18.januar klokken 13.00. Sør-Koreas OL-landslag - Norge, lørdag 21. januar 10.30. Alle kampene spilles på Ratchamangala National Stadium i Bangkok og sendes direkte på TV 2.Rune Almenning Jarstein, Viking Espen Bugge Pettersen, Molde Mostafa Abdellaoue, Vålerenga Jo Inge Berget, Molde Valon Berisha, Viking Simen Brenne, Odd Grenland Thomas Drage, Tromsø Magnus Wolff Eikrem, Molde Tarik Elyounoussi, Fredrikstad Vegard Forren, Molde Steffen Hagen, Odd Grenland Vegar Eggen Hedenstad, Stabæk Markus Henriksen, Rosenborg Even Hovland, Molde Ruben Yttergård Jenssen, Tromsø Magnus Lekven, Odd Grenland Tore Reginiussen, Odense Espen Ruud, Odense Harmeet Singh, Vålerenga Alexander Søderlund, Haugesund Thomas Sørum, Helsingborg Lars Christopher Vilsvik, Strømsgodset
Mohammed Fellah (22) varsler at han ønsker å spille for det marokkanske landslaget etter å ha blitt utelatt i Thailand-troppen. - Bra han er skuffet, sier Drillo (69).